寄楊溥子
作者：趙蕃
朝代：宋

paragraphs: 昔聞許劭月旦評，人生倚以分重輕。
當時初非徇虛名，往往夷考其學行。
今人誰復持此柄，鄉評亦復無公論。
故當信目不信耳，毀譽不用從人問。
我行溧陽得楊子，何止國士天下士。
大科異等非謾狂，筆頭真有三萬字。
十篇琅琅金玉音，一唱三歎感我心。
子昂感遇不啻過，阮籍詠懷何念深。
匡章通國稱不孝，夫子與遊仍禮貌。
雖然前聖亦有云，善與不善分惡好。